Casper de Vries vloek glo te veelDie bestuur van Emperors Palace het na verskeie klagtes vir die komediant Casper de Vries gevra om minder te vloek tydens sy optredes. De Vries se vertoning, VarkinHel, wat oor die groep Christene handel wat hom verlede jaar op sosiale media van godslastering aangekla het, wys tans by die casino en vermaaksentrum. Hy het glo besluit om sy solo-vertoning dié naam te gee nadat kritici hom as ’n ‘vark in hel’ uitgemaak het. Rapport berig sowat 10 teatergangers het glo Woensdagaand uit die vertoning gestap weens De Vries se taalgebruik. “Ek wil jou nie ontstel of jou styl van komedie verander nie, maar weens die klagtes moet ek jou vra om minder te vloek,” het Andi Shaughnessy, vermaakbestuurder by die casino, in ŉ brief aan De Vries geskryf. Casper de Vries De Vries se verweer is dat bemarking vir die vertoning dit duidelik maak dat dit nie vir sensitiewe gehore geskik is nie. “Ek dink dis in swak smaak om sulke briewe aan my te skryf terwyl ons in die middel van die speel vlak is. Dis nie meer PW Botha se era nie. Ek sal my kunsvryheid gebruik om my uit te druk en as mense wil f***f is dit hul reg,” het De Vries glo in ŉ brief geskryf, het Rapport berig. VarkinHel is nog vanaand by Emperors te sien, en dan weer in November by die Artscape Operahuis in Kaapstad.